詠夏雨
作者：張玉孃
朝代：宋

paragraphs: 頭上雲俱黑，一片雨浪浪。
慘澹隠高樹，霏微迷綠楊。
冷冷添澗水，點點落危檣。
簾捲山流翠，郊虛草自香。
靜嫌聲間竹，醉愛爽凝觴。
殿閣羅閒扇，池亭送嫩凉。
荷珠圓復碎，蘭芷脆還芳。
拂埃亂天際，度雲喧草堂。
乘空曳輕練，向晚洗炎光。
幽徑荒苔滑，短簷飛鳥忙。
湛湛翻萍影，溶溶浸柳塘。
無心留石洞，有夢惱襄王。
暝色欺明月，高飆透薄裳。
入更生闃寂，欹坐訝清商。
潤氣清湘簟，徘徊怯繡牀。